Android 16 er snart klar: Nyt design, mere AI og bedre beskyttelse mod svindel

Google har her til aften løftet (noget af) sløret for Android 16 – den største opdatering af verdens mest udbredte styresystem i flere år. Den nye version byder på markante forbedringer inden for især tre områder: Design, sikkerhed og integrationen af AI-assistenten Gemini.

Android 16 får et nyt og, ifølge Google, mere dynamisk udtryk med forbedrede animationer og et mere fleksibelt layout. Notifikationer reagerer nu mere naturligt med bløde bevægelser og haptisk feedback, og det samme gælder, når man lukker apps, justerer lysstyrken eller ændrer lydniveauet. Designet kan desuden tilpasses endnu mere end tidligere, da brugeren får adgang til nye farvetemaer og lettere læsbare skrifttyper. Menuen med hurtige indstillinger, som man trækker ned fra toppen af skærmen, er også blevet forbedret og kan nu tilpasses, så de vigtigste funktioner altid er lige ved hånden.

Bedre sikkerhed

Samtidig har Google skruet op for sikkerheden i Android 16. Blandt andet bliver det nu sværere for svindlere at udnytte telefonopkald til at installere skadelig software. Hvis man er midt i en samtale, kan man for eksempel ikke længere deaktivere Googles sikkerhedstjeneste Play Protect eller installere apps fra en besked eller browser for første gang. Systemet indeholder også en ny scanner, som bruger kunstig intelligens til at analysere indholdet af sms’er og advare brugeren, hvis der er mistanke om svindel. Samtidig bliver en tidligere eksklusiv sikkerhedsfunktion fra Pixel og Samsung-enheder nu tilgængelig på flere telefoner: Hvis telefonen bliver stjålet og adgangskoden er blevet opsnappet, kræver Android 16 ekstra bekræftelse, før nogen kan få adgang.

Gemini her, der og alle vegne

Den tredje store nyhed i Android 16 handler om Gemini, Googles AI-assistent. Gemini bliver nu en langt mere integreret del af Android-oplevelsen. Brugere får adgang til Gemini Live, som gør det muligt at føre en samtale med AI’en i realtid – for eksempel om det, kameraet ser, hvis man har brug for hjælp til at fikse en husholdningsmaskine eller identificere en plante i stuen. Gemini kommer også til Wear OS, hvor den kan hjælpe med alt fra påmindelser til at finde oplysninger i gamle e-mails. I bilen overtager Gemini nu rollen som assistent i Android Auto, og det gør det nemmere at finde den hurtigste rute, få forslag til restauranter undervejs og generelt styre navigationen med naturligt sprog.

Android 16 bliver udrullet til brugerne i løbet af efteråret.

Android 16 er snart klar: Nyt design, mere AI og bedre beskyttelse mod svindel