Android 16 er landet – nu med live-opdateringer i stil med iPhone

Android 16 er officielt rullet ud – væsentlig tidligere end de forrige år – og det betyder nye funktioner, som gør din telefon lidt smartere i hverdagen. Blandt de mest iøjnefaldende nyheder er såkaldte Live-opdateringer, som lader dig følge din taxa eller madbestilling i realtid – direkte fra låseskærmen eller notifikationsbjælken. En funktion, der minder en del om Apples Live Activities.

Først og fremmest bliver det rejse- og madleveringsapps, der får glæde af de nye live-opdateringer, men Google har allerede testet funktionen i Google Maps, hvor man kan se rutevejledninger opdateres i realtid. Funktionen bliver synlig forskellige steder afhængigt af din telefon: På Samsung vises den i den såkaldte Now Bar, mens OnePlus og Oppo kalder funktionen Live Alerts.

Derudover kommer Android 16 med en række forbedringer, der skal gøre din telefonoplevelse mere strømlinet:

Overskuelige notifikationer. En ny funktion sørger for automatisk at gruppere beskeder og advarsler fra samme app, så du nemmere kan danne dig et overblik i notifikationsbakken.

Bedre lyd til høreapparater. Android 16 gør det lettere at føre samtaler med høreapparat. Hidtil har mange høreapparater brugt deres egne mikrofoner – hvilket ikke altid er optimalt under opkald. Nu kan du i stedet bruge telefonens mikrofon og styre lydindstillingerne direkte i Android, herunder justering af volumen og valg af standardmikrofon.

Forbedret beskyttelse for udsatte brugere. Med Advanced Protection får brugere, som er særligt udsatte for f.eks. digitale trusler, mulighed for at aktivere en udvidet sikkerhedspakke. Funktionen beskytter mod farlige apps, usikre hjemmesider og angreb online.

Desktop-oplevelse på vej. Google har også bekræftet, at en DeX-lignende desktopfunktion er under udvikling. Den vil gøre det muligt at tilslutte Android-enheden til en skærm og bruge den som en stationær computer – inklusive tastaturgenveje. Udviklere kan allerede nu begynde at teste systemet.

Små forbedringer i hverdagen

I Google Messages kan du fremover tilpasse ikoner for RCS-gruppechats og vælge, hvor længe notifikationer skal være lydløse.

Google Fotos får en ny og redesignet redigeringsfunktion, som rulles ud til flere enheder.

I Google Home kan du nu oprette genveje til dine yndlingsenheder og placere dem på eksempelvis Google TV eller din Wear OS-smartwatch.

Wear OS-brugere kan desuden betale for offentlig transport blot ved at tappe med uret – uden at åbne Wallet.

Android 16 bliver i første omgang tilgængelig for Pixel-brugere, men opdateringen ruller ud til flere enheder i løbet af året. Samtidig introduceres også flere designelementer fra Googles Material You-univers – både til Android og Wear OS.

Læs eventuelt mere på Googles blog.

Android 16 er landet – nu med live-opdateringer i stil med iPhone