Android 16 testet: Kedeligt, men effektivt

Der var engang, hvor nye Android-versioner var spækket med vilde nyheder og store forandringer. Den tid er ovre, hvis man skal tro techmediet Ars Technica, der netop har testet Android 16. Konklusionen? Opdateringen er hverken banebrydende eller spændende – men det er præcis sådan, Google vil have det.

“Vi har efterhånden fundet ud af, hvordan smartphones skal fungere,” skriver Ars Technicas Ryan Whitwam i anmeldelsen, der beskriver Android 16 som den måske mest anonyme opdatering til dato.

Android 16 er i første omgang kun tilgængelig for Googles egne Pixel-telefoner, og hvis du håber på vilde visuelle ændringer, kan du godt dæmpe forventningerne. Ifølge testen skal man nærmest være Android-nørd for overhovedet at bemærke forskellene. Ikonerne i oversigten har fået et nyt udtryk, og nogle menuer er blevet justeret, men det kræver et skarpt øje.

Forbedringer under motorhjelmen

Alligevel er der reelle forbedringer at finde under motorhjelmen. Særligt Googles Advanced Protection, der gør det sværere for hackere og myndigheder at snage i din data, fremhæves som en kærkommen – om end usexet – opgradering. Funktionen blokerer blandt andet usikre 2G-forbindelser og forhindrer installation af apps uden om den officielle Play-butik.

Desuden introducerer Android 16 nye notifikationer, der – ligesom på iPhone – kan vise live-opdateringer, f.eks. når di Wolt-bud nærmer sig. Men også her skal du væbne dig med tålmodighed. Funktionen er endnu ikke aktiv i de fleste apps.

Ifølge Ars Technica er meget af Android 16 i det hele taget præget af, at Google splitter opdateringerne i mindre bidder. Den store del kommer nu om foråret, mens ekstra funktioner – som det nye Material 3 Expressive-design og en desktop-lignende tilstand til tablets – først forventes senere på året.

Slut med store lanceringer

Samtidig understreger Google med Android 16 en klar strategi: Versionstal betyder mindre og mindre. I stedet drypper forbedringerne ud løbende via Play Services og app-opdateringer, uanset om din telefon officielt kører Android 15 eller 16.

“Det er slut med de store, forkromede Android-lanceringer. Men til gengæld får flere brugere nye funktioner hurtigere,” lyder det i konklusionen.

Hvis du ikke ejer en Pixel-telefon, må du dog vente lidt endnu. Google har frigivet Android 16-koden til mobilproducenterne, men det kan tage måneder, før eksempelvis Samsung, OnePlus og Motorola sender opdateringer ud til deres brugere.

Men uanset hvornår din telefon får Android 16, skal du ikke forvente, at den pludselig føles ny. Som Ars Technica skriver: “Smartphones er modne produkter, og det meste er allerede opfundet. Lige nu handler det mest om småjusteringer – og AI, uanset om du vil have det eller ej.”

Android 16 testet: Kedeligt, men effektivt